《苧邨烟雨》
宋代·顾禧

湖南几曲石桥底，细雨濛濛暗碧溪。
欸乃渔歌声不断，参差桑树望中迷。
花田香散泥初湿，柳圃烟深莺乱啼。
此地千年多买犊，耕男谁复怨征鼙。

作者简介：宋吴郡人，字景繁，号痴绝叟。不求仕进，居光福山中，终日闭户读诵，博极坟典。高宗绍兴中郡以遗逸荐，不起，闲居五十年不出，名重乡里。著作甚丰，与吴兴施宿合注苏轼诗，为陆游所称。